text: Indbrudsbølge på posthuse
  09 maj 2014 kl. 10.51
  Natten til fredag brød tyve ind hos PostDanmark i Vejle i det gamle posthus på Gammelhavn. Omkring 100 pakker der var opbevaret i fire containere, er forsvundet. Indbruddet er blot det seneste på få dage her i Syd- og Sønderjylland.
  PostDanmark ved ikke hvordan tyvene har skaffet sig adgang til posthuset og tilsyneladende er det lykkedes for tyvene, ikke at blive opdaget af overvågningskameraer.
  Lederen af lokalpolitiet i Vejle, Frede Nissen, siger til TV SYD at de er i gang med efterforskningen.
  -Vi kan se, at der også har været indbrud på postkontoret andre steder i landet, så politiet samarbejder på tværs af landet. Af hensyn til efterforskningen kan jeg dog ikke sige ret meget om sagen. Tyven håber jo på, at der er noget godt i pakkerne enten iPhones, tablets, smykker eller designtøj, fortæller Frede Nissen.
  Natten til søndag var der indbrud i posthusene i Vejen og Varde. Begge steder blev der efterfølgende fundet flere pakker, som enten var efterladt uden for posthuset eller smidt i en vejgrøft i nærheden.
  Også posthuse i bl.a. Brande, Ringkøbing og Silkeborg har været udsat for pakketyverier.
  Post Danmarks Presseafdeling oplyser til TV SYD, at de er i gang med at se på sikkerheden på posthusene.
  -Med cirka 30 indbrud de sidste par måneder er vi hårdt plaget lige nu. Det virker jo organiseret, siger PostDanmark
  